정조 0년
丙申九月二十日巳時。上御興政堂。大臣備局堂上引見入侍時。左議政金相喆。右議政鄭存謙。漢城判尹具善復。行戶曹判書鄭弘淳。行工曹判書朴宗德。右參贊尹東暹。刑曹判書李福源。戶曹參判張志恒。行副司直尹得養。行副護軍李柱國。行副司直權噵。禮曹參判沈履之。江華留守李瀰。行副司直金魯鎭。吏曹參判徐浩修。開城留守徐有慶。大司憲徐有隣。掌令具修溫朴在源。獻納李謙彬。副校理沈有鎭。左承旨鄭民始。假注書徐龍輔。事變假注書宋俊載。記注官金鳳顯。記事官卜台鎭。以次進伏訖。尙喆曰。日氣頗寒。聖體。若何。上曰。一樣。尙喆曰。王大妃殿氣候。何如。上曰。一樣。尙喆曰。惠慶宮氣候。漸至快復耶。上曰。大勢雖減。餘症猶未快祛矣。尙喆曰。近日寒事漸緊。殿閣疏冷。每於溫突殿坐則似好矣。上曰。今所坐處。乃是溫突。若日氣極寒。則閉戶爲計矣。存謙曰。昨日賞典。臣實不敢當矣。上曰。過矣。勿復更辭焉。尙喆曰。北關年事。如彼孔慘。監司趙重晦。年老身疲。監賑等事。不能如年少壯健者。故向於筵中。以北評事兼察監賑御史之意。有所陳達矣。聞沈豐之。以其侍下爲難云。此甚悶事。上曰。若有老親。則心忙意促。事勢固然。安意監賑。未可必矣。命民始讀北伯狀啓。上曰。若送安集使則誰當可任。尙喆曰。如鄭元始。閔鍾燮之人。好矣。上曰。永興久以武倅送之。予意則欲以鄭元始爲永與府使。何如。尙喆曰。好矣。上曰。監賑御史則申應顯。何如耶。尙喆曰。亦甚好矣。命書傳敎曰。永興府使之代。文臣中各別擇擬。口傳差出。又命書傳敎曰。司僕正申應顯。咸鏡道北關監賑御史差下。尙喆曰。鄭元始之爲人非但永興。實是可用之人矣。上曰。唯。今送永興。亦有意焉。雖彼左承宣。若欲辭免則甚爲非矣。尙喆曰。果然矣。上曰。文川郡守之代。一體口傳差出。出榻敎命書傳敎曰。金吾開坐云。北伯狀論守令。皆捧拱以聞。尙喆曰。今番北京禮部咨文一度。自盛京轉來。而卽勅使禮物減半。求請禁止事及勅使肩輿停止等事也。此非新般飭令。不過前例知委者。不必別有謝表。只以領遵之意。撰出回咨。順付於節使之行。何如。上曰。依爲之。出擧條尙喆曰。今番自盛京禮部咨文五度之粘移出送者。皆是使行所帶來謄本也。不可無回咨。而此非時急者。以承領之意。撰置回咨。待勅行出來。別定禁軍。給馬下送于灣府。依例轉送盛京。何如。上曰。依爲之。出擧條上曰。昌德宮虎跡。果是分明。訓將胡不捉得。志恒曰。今方四面搜得矣。上曰。城內虎患。蓋緣懿昭墓義烈墓樹木之太多故也。尙喆曰。果然矣。上曰。其樹木叢生者。略略鋤治。何妨耶。尙喆曰。然矣。城內虎患。誠非細憂。今其樹木如彼茂盛。此後則勿令更爲樹種。且其中叢生者。略略鋤治。則實爲好矣。命履之進前。上曰。禮堂旣承下敎。馳詣懿昭墓義烈墓。看審形地後。使墓官鋤治叢生。可也。履之曰。此是部內之地。辭朝何以爲之乎。上曰。除辭朝奉審以來。出榻敎履之曰。其所伐條枝。給之墓官乎。上曰。依爲之。弘淳曰。本曹於壬辰年。請得關西小米。作錢取用。而二千餘石。未及作錢。留置本道矣。今番該道請得賑資。而竝請此米之區劃。廟堂覆啓許施。賑資區劃之混擧本曹穀物。事異常例。此米終當爲本曹取用。下詢大臣。處之。如何。上曰。大臣之意。何如。尙喆曰。當初關西伯狀啓中。旣曰還錄會外云。故意爲本道所句管而許施矣。戶判所達如此。經費所需。勢難劃給。此則還屬地部。其代以道內各邑所在私賑穀。準此數取用之意。分付。何如。上曰。依爲之。出擧條有隣修溫在源謙彬有鎭所啓。和緩與厚謙前後聲討。已盡其窮匈極惡之罪。凡在血氣之偸者。莫不切齒痛心。而其內外相應。排布經營。潛售匈圖。危逼聖躬者。莫非和緩之爲窩主。而厚謙雖命置法。和緩爵號自如。尙逭王章。輿情憤鬱。久而益激。請和緩爲先削去其號。依律處斷。上曰。不允。又所啓。昨冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼謩。徒思麟賊之氣焰。罔念國勢之岌嶪。不體上敎。徒使彌縫。使宗國大計。幾致難言之境。論其罪負。不可付處而止。請豐川府付處罪人韓翼謩遠竄。上曰。不允。又所啓。付處罪人金相福。以天生妖邪之性。具萬古宵小之行。斷其平生。直一鳳漢之影子也。蝨附狐媚之態。人不忍正視。趨勢財利之跡。世自有公案。鳳漢之勢掀天。而相福爲其狎客死士。鳳漢之眼無君。而相福爲其腹心爪牙。指忠爲逆。指逆爲忠。嫉視士流。如復私讎。眞如麟謙恒簡輩。腸肚相連。打成一團。其居相職也。荐剡取捨。先承鳳漢之風旨。又聽麟謙之指揮。使賊勢鴟張。匈謀益肆者。皆相福之所贊助。而昨冬徐命善疏出之後。宋瑩中深文之說。稱以所見無異同。麟漢不必知之說。謂以語脈不如此。至於命讀叡章之時。敢請中間傳說之査問。至下中官拿鞫之聖敎。雖其成命還寢。而相福之包藏禍心。昭然難掩。若翔雲之換父易祖。乃人倫之大變。而相福實自主張。減絶天常。萬戮難逭。而畢竟雲賊之妖惡。亦出於相福之釀成。以雲招中疏草一本。送于領府事云云觀之。其爛熳和應。灼然可知。逆雲旣已伏法。而相福獨爲晏然者。揆以王章。寧有是理。今以筵話傳說。論相福之罪者。眞是緦功之察耳。且麟謙雲諸賊。亘古所無之惡逆。而拘於平法之新令。孥戮之典。不得快施。輿情之憤鬱。去而愈激。況相福本以洪家之人。與此三賊。匈謀祕計。無不參涉。則到今罪名。只於付處薄勘而止。則豈可曰。國有法乎。請平海郡付處罪人金相福。爲先遠竄。上曰。不允。以上出擧條有隣修溫在源謙彬所啓。尹養厚之於厚賊。締結綢繆之狀。固已狼藉難掩。而到今彰著之罪犯。尤有所萬萬驚憤者。其窮匈情節之究覈處斷。不容小緩。請巨濟府荐棘罪人尹養厚。亟令王府拿鞫嚴問。快正王法。上曰。不允。又所啓。今番獄事。商輅善海之書札中匈言悖說。實是亘古所無之逆節。而趾海纘海之爛熳同情。渠旣自服。則今此酌處之命。實爲失刑之大者。請穩城府定配罪人趾海。濟州牧定配罪人纘海。更令王府拿鞫嚴問。快施當律。上曰。不允。又所啓。敬彬成運之與若淵相簡爛熳綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請薪智島定配罪人敬彬。熊川縣定配罪人成運。亟令王府更爲拿鞫得情。上曰。不允。又所啓。尹象厚之宗廈復出之說。旣已面質見屈。則難免自做之歸。況渠以養厚之兄。同惡相濟。則以此以彼。決不可放歸而止。請還寢尹象厚放歸田里之命。仍施絶島定配之典。上曰。不允。又所啓。洪樂任所處之地顧何如。而交結匈徒。敢以溫室樹等語。爛熳酬酌於逆雲。綢繆往來於賊謙。名出匈招。非止一再。其在獄體。決不可不嚴覈得情。請洪樂任亟命王府拿鞫嚴問。上曰。亟停勿煩。又所啓。嘻噫。痛矣。龜柱之罪。可勝誅哉。顧其地處何如。恩造何如。而不思報效之道。恣其濫猾之性。雖以壬辰疏中言語之。渠若有一分嚴畏儲君之心。豈敢肆然以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而猶不足。又敢以某年罔極不忍聞之說。恣意筆之於書。以慼我殿下之心。嘻噫。是可忍也。孰不可忍也。大抵。龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。洞諭昭布。輿情咸激。揆以國法。不可以戚屬。有所容貸。請黑山島定配罪入金龜柱依律處斷。上曰。不允。以上出擧條有隣修溫在源所啓。妖宦壽賢之締結一種嗜利之匈徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。上曰。不允。又所啓。洪述海。所犯貪贓之外。其在京之時。趾海纘海相簡。綢繆祕謀之情跡。必無不知之理。請鏡城府定配罪人洪述海。拿鞫嚴問。得情。上曰。不允。又所啓。洪龍漢以麟漢之弟。諂事厚謙。至於約婚。則其聲勢之相援。情跡之相關。推此可知。當此鋤治黨與之時。不可置之於輦轂之下。請副司直洪龍漢。遠地定配。上曰。不允。又所啓。國朝用人。惟在科目。而其試取之不公。莫有甚於乙未五月庭試。榜眼一出。國言喧藉。物情之駭惋。久而未已。其在嚴科場重選擧之道。不可以時月之稍久。置而不論。請罷乙未五月庭試榜。上曰。不允。又所啓。爲奴罪人河翼龍金重得。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮匈。決不可一刻容貸於覆載之間。請爲奴罪人河翼龍金重得。亟命王府。拿鞫得情。快正王法。上曰。不允。又所啓。賊翔之妖邪釁累。豈尋常參訪之類。而安大濟之往來其家。旣發渠招。則其酬酢之情節。不盡究覈。遽蒙宥釋。此雖由於我聖上好生之德義。論以鞫體。決不可放逐而止。請放逐罪人安大濟。更令王府。拿鞫得情。上曰。不允。又所啓。今番應元父子之匈疏逆腸。實是亘萬古所未有之劇賊。而原其匈疏。專由於權正忱之日記。雖未知辭語之如何。而其弟正欽。乃敢傳示道顯於其兄旣故之後。致有此叵測不道之疏。況其酬酢和應之說。旣發於親問之下。則其在鞫體。宜卽嚴覈得情。請權正欽。卽令王府。拿鞫嚴問。上曰。不允。又所啓。若鍊之於應元父子之匈疏。首尾同情之狀。綻露賊招而終始抵賴。未施當律。揆以王章。失之太寬。請朔州府定配罪人若鍊。更令王府拿鞫得情。上曰。不允。又所啓。李克生前後罪惡。已悉於憲臣之啓。道伯之狀。其所犯贓。猶屬餘事。向來一疏。萬萬無嚴。當此麟漢伏法之後。其在討匈鋤黨之道。決不可容貸也。明矣。請河東府定配罪人李克生。依律處斷。上曰。不允。又所啓。錫達以厚賊之父。尙今偃息於覆載之間者。輿情已極齊憤。而況此犯贓之數。死有餘罪。以此以彼。決不可杖犯而止。請梁山郡定配罪人錫達。依律處斷。上曰。不允。又所啓。金漢耆辛卯二月之事。雖出於其姪之慫慂指使。而罪大乘間。跡涉同情。幾乎貽累於先大王聖德。日昨備忘。仰認分柝之意。而揆以國法。有難曲貸。請削黜罪人金漢耆亟施竄配之典。上曰。不允。以上出擧條謙彬所啓。南海縣圍籬安置罪人具庠。本以匈譎之性。兼有悖戾之行。陰結匈類。綢繆祕謀。出沒閃倏。如鬼如蜮。而今其匈肚眞贓。綻露於匈賊載興文書中。所捉書札。指意叵測。情節難掩。則今此酌處之命。雖出於好生之德。三尺至嚴。決難容貸。請南海縣圍籬安置罪人具庠。更令王府嚴鞫得情。快正王法。上曰。不允。又所啓。大靜縣爲奴罪人金壽賢。以幺縻宦寺。交結士夫。終爲匈賊之根柢。而況其窮匈極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府拿鞫嚴問。依律處斷。上曰。不允。又所啓。旌義縣荐棘罪人尹泰淵。本以匈猾之性。素畜跋扈之志。交結厚賊麟漢。作爲腹心爪牙。身帶將兵之任。晝夜出沒於厚賊麟漢之家。蹤跡陰祕。爲世指目。以今若淵敢售護逆之計觀之。其於平日。稔受泰淵之慫慂。故陰護麟漢。卽曲爲泰淵之地。當此厚賊麟漢置法之後。其陰謀綢繆之狀。尤不可不究覈。施以當律。請旌義縣荐棘罪人尹泰淵。亟令王府。拿鞫嚴問。得情。快正王法。上曰。不允。又所啓。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟命王府。拿鞫得情。快正王法。上曰。不允。又所啓。今番應元父子之匈疏逆節。實是亘萬古所無之極劇賊。而原其根本。則卽權正忱之日記也。雖未知所記如何。而其弟正欽。狼藉傳播於其兄身故之後。致有此叵測不道之疏。況其酬酢和應之說。旣發於道顯之招。則其在鞫體。不可不嚴覈得情。請權正欽。亟令王府。拿鞫嚴問。上曰。不允。又所啓。李弘濟。地旣卑微。跡又閃倏。蝨附逆邊。甘作嚆矢。暗地紏結。亦一成運。而敢懷欺世之計。投進一疏。欲掩其跡。究厥所以。尤極巧惡。當此鋤治匈黨之日。窮匈情節。不卽盤問。直爲發配。揆以王章。失之太寬。請海南縣定配罪人李弘濟。亟令王府。拿鞫嚴問。上曰。不允。又所啓。惟允之任。何等難愼。前後臺地。亦請刊改。而卽今承旨之望。尙多鄕曲卑微之徒。孱劣不稱之人。請前承旨閔塾姜始顯金煊李萬育金養心李世孝。刊改承旨望。上曰。依啓。又所啓。氷庫雖稱閑局。提調安允行。積年蹲據。多行鄙瑣瓊。每當藏氷之際。醜謗狼藉。固已可駭。而吏胥之作奸。貢人之稱冤。老昏憒劣。漫不致察。請氷庫提調安允行。罷職。上曰。耄荒不是異事。改差可也。以上出擧條謙彬所懷。臺臣疏章。體段甚重。言之用捨。在上處分。而司諫金樂洙疏中所論金觀柱事。至有擬律之請。而無一字批旨。恐有欠於待臺閣之道。而宜有賜批之擧。故敢此陳達矣。上曰。予果未及思量之致。當下批矣。出擧條謙彬所啓。俄者憲臣。以述海去姓事。致勤聖敎。則宜卽引避。而不爲引避。徑先退伏。請憲府諸臺一竝推考。上曰。聽瑩何足爲非。勿推。出擧條民始所啓。臺啓體重。而獻納李謙彬啓辭所懷。錯雜以奏。殊欠臺體。推考。何如。上曰。未諳規例。勿推。出擧條謙彬所啓。臣言議巽軟。自知不合於淸朝耳目之任。且念私義。亦有可引。而當此合辭方張之日。不敢言私。冒沒行公。及登筵席。所懷啓辭。相錯以奏。至有承宣之請推。臣之壞損。臺體之失。於是乎著矣。臣何敢晏然於臺次乎。請命遞斥臣職。上曰。勿辭。亦勿退待。出擧條有鎭所啓。入侍論啓。何等審愼之地而獻納李謙彬。傳啓之際。初則啓辭所懷。錯雜以奏。末又一日再避。其在臺體。壞損大矣。臣謂獻納李謙彬。施以譴罷之典。宜矣。上曰。事甚稀闊。依啓。命書傳敎曰。非不知或老且病。而允於臺啓者。以其公法之不可屈。公議之不可遏而然也。名雖付處。無異遠竄。況彼大臣決無他意。予所知之。韓翼謩金相福配所。以近地。更爲磨鍊事。分付。命退。諸臣以次退出。